text: Reisigildi varð hildið fríggjadag seinnapart, og eftir ætlan verður bygningurin avhendaður næsta summar
text: #000002
text: - Ynskið um høll í Kaldbak man vera líka gamalt, kanska eldri, enn kommunusamanleggingin millum Kaldbak og Havnina, segði Heðin Mortensen, borgarstjóri í Tórshavnar kommunu (Mynd: Tórshavnar kommuna)
text: #000003
text: - Við høllini, sum vit eisini kunnu rópa eitt borgarahús, fáa kaldbaksfólk nýggjar og hóskandi umstøður til alskyns endamál, bygdini at frama. Umframt at vera ítróttahøll verður eisini møguligt at hava størri og smærri felagstiltøk, segði Heðin Mortensen, borgarstjóri í Tórshavnar kommunu, tá reisigildi varð hildið fríggjadag seinnapart.
text: #000004
text: Borgarstjórin helt stutta røðu, tá fólk komu saman at hátíðarhalda reisigildið.
text: #000005
text: - Ynskið um høll í Kaldbak man vera líka gamalt, kanska eldri, enn kommunusamanleggingin millum Kaldbak og Havnina. Nógv menning hevur tó eisini verið í bygdini hesi ár, men hetta eina málið – høllin við ymsum hentleikum og møguleikum til felagslív í bygdini, hevur ligið á láni, segði borgarstjórin m.a.
text: #000006
text: - Annfinn Brekkstein, formaður í mentamálanevndini og samgongan øll, hava arbeitt miðvíst við júst hesi verkætlanini, og samtykt varð í býráðnum, at nú skuldi høllin byggjast og neyðuga fíggingin varð fingin til vega. Og nú nærkast av álvara, so at vit næsta summar kunnu taka bygningin í nýtslu.
text: #000007
text: Høllin er skamt frá skúlanum, og ætlanin er eisini at byggja nýggjan frítíðarskúla og ungdómsklubb við síðuna av høllini og skúlanum, so hetta alt kann verða savnað á einum stað, her fótbóltsvøllurin eisini er, segði Heðin Mortensen.
text: #000008
text: Aftrat høllini eru umklæðingarrúm við tilsamans átta brúsum, og ein annrættarkøkur, har til ber at kóka ein kaffimunn og annars at savnast til prát. Sjálv høllin er umleið 230 fermetrar, og pláss er fyri, at umleið 200 fólk kunnu sita til veitsluhald. Við hjárúmum er bygningurin tilsamans 512 fermetrar.
text: #000009
text: Tað er kaldbaksfyritøkan ÁTS Sp/f við Karstini Vang, sum stendur fyri sjálvari byggingini. Arbeiðið byrjaði av álvara í mars, og sambært tíðarætlanini verður bygningurin avhendaður í juli 2024. Undirveitarar hjá ÁTS eru Andrias Berg, sum hevur jørðarbeiðið, Renovent hevur HVS arbeiðið, EL.FO ehvur elarbeiðið, Jón við Neyst hevur málaraarbeiðið, SD Gólv hevur gólvarbeiðið, og HTH køkar tekur sær av køkinum.
text: #000010